Sewe familielede sterf in ongelukFoto: ANA Sewe mense het Sondag in ŉ padongeluk op die R503 tussen Mahikeng en Lichtenburg in Noordwes gesterf. Mpho Motlhabane, LUR vir gemeenskapsveiligheid en vervoer in die provinsie, het Maandag gesê die ongeluk het plaasgevind in ŉ tyd toe verkeer op die land se paaie begin afneem het. “Dit is ongelooflik dat net toe ons dink ons het die rowwe seisoen van aaklige ongelukke oorleef, moet ons hierdie tragedie ervaar – dit is pynlik en onverstaanbaar,” het Motlhabane gesê. Die ongeluk het gebeur toe ŉ minibus-taxi vol familielede van ŉ familiebyeenkoms in Mahikeng gekom het. Die taxi het glo ongeveer 10 km buite Lichtenburg ŉ ratel getref en die bestuurder het beheer oor die voertuig verloor. “Sewe vroue, onder wie ŉ 11-jarige meisie, is op die toneel deur paramedici dood verklaar. Die ouderdom van die oorledenes wissel van 11 tot 50 jaar. Intussen is nog sewe passasiers, onder wie ŉ sesjarige seun, na die Generaal De La Rey-hospitaal geneem waar hulle vir skok en geringe beserings behandel is,” het Motlhabane gesê. Hy het die beseerdes in die hospitaal besoek en sy medelye met hulle en ander naasbestaandes van die oorledenes uitgespreek. “Ons hoop dat hulle krag sal kry om hierdie tragedie te verwerk,” het hy gesê.